Rebecca Alitwala Kadaga yazaalibwa ng’ennaku z’omwezi abiri mu nnya Ogwokutaano mu mwaka gwa lukumi mu lwenda ataano mu mukaaga. Omukyala ono Munnamateeka ate nga Munnayuganda eyeeyunidde ennyo ebyobufuzi mu Uganda. Yaweerezaako ng’Omukubiriza wa Paalamenti ya Uganda okuva ng’ennaku z’omwezi kkumi na mwenda Ogwokutaano mu mwaka gwa nkumi bbiri kkumi na gumu, okutuusa ng’ennaku z’omwezi abiri mu lumu Ogwokutaano mu mwaka gwa nkumi bbiri abiri mu gumu. Mu kiseera kino ye Mumyuka wa Ssaabaminista wa Uganda asooka ate era nga ye Minisita w'akakiiko akavunaanyizibwa Ku nsonga z'Omubugwanjuba bwa Afrika, mu Kabineeti ya Uganda. Ye mukyala eyasooka okubeera nga alondebwa ku ky'okubeera Omukubiriza wa Paalamenti mu byafaayo bya Uganda. Ye yyaddira Edward Ssekandi mu bigere. Yazaalibwa mu Disitulikiti ye Kamuli, mu Buvanjuba bwa Uganda. Rebecca Kadaga yasomera ku Namasagali College. Bwe yamaliriza, n'agenda ku Yunivasite y'e Makerere gye yatikkirwa ne Diguli mu Mateeka mu lukumi mu lwenda nsanvu mu munaana. Yeeyongerayo n'afuna Dipulooma emusobozesa okukola ku byamateeka mu Uganda mu ttendekero lya Law Development Center mu Kampala mu lukumi mu lwenda nsanvu mu mwenda. Mu mwaka gwa nkumi bbiri, yafuna Dipulooma mu Byamateeka G'abakyala okuva ku Yunivasite y’e Zimbabwe. Mu mwaka gwa nkumi bbiri mu mwenda, yafuna Ddiguli eyookubiri ng'essira yasinga kuliteeeka ku Byamateeka g'abakyala, nga nayo yagiggya ku Yunivasite y’e Zimbabwe. Mu nkumi bbiri kkumi na mwenda, Yunivaasite y’e Nkumba, ng’eno yunivaasite ya bwannannyini mu Uganda, yawa Kadaga ekitiibwa kya ddiguli ey’okumusiima emirimu gy’akoledde eggwanga mu byamateeka.